Feb 12,2017
అయ్యో.. అంబాసిడర్‌ను అమ్మేశారు!
కోల్‌కతా : భారత్‌లో ఒకప్పుడు కారు అంటే అంబాసీడర్‌. దశాబ్దం క్రితం వరకు ఒక వెలుగు వెలిగిన ఈ ఐకానిక్‌ కారు బ్రాండ్‌ను హిందుస్థాన్‌ మోటార్స్‌ యూరోపియన్‌ ఆటోమొబైల్‌ దిగ్గజం ప్యూగోట్‌ ఎస్‌ఎకు విక్రయించింది. దీనికి సంబంధించిన ఒప్పందం జరిగింది. అంబాసిడర్‌ ట్రేడ్‌మార్క్‌తో సహా ఇతర హక్కులను రూ.80కోట్లకు విక్రయించామని హిందూస్తాన్‌ మోటార్స్‌ వెల్లడించింది. ఇందుకోసం సీ కె బిర్లా గ్రూప్‌ యాజమాన్యంలోని హిందూస్థాన్‌ మోటార్స్‌ శుక్రవారం ఒప్పందం చేసుకుంది. ఈ ట్రేడ్‌ మార్క్‌ అమ్మకం ద్వారా వచ్చిన ఆదాయాన్ని ఉద్యోగులు, రుణదాతల బకాయిలను చెల్లించడానికి ఉపయోగించనున్నట్టు సీికె బిర్లా గ్రూప్‌ ప్రతినిధి వెల్లడించారు. అయితే ప్యుగోట్‌ ఈ బ్రాండ్‌ను ఇండియాలో పునరిద్ధరిస్తుందా లేదా అనేది అధికారికంగా స్పష్టతనివ్వలేదు. కాగా తమిళనాడులో ప్యూగోట్‌ ప్లాంట్‌ను ఏర్పాటు చేయవచ్చని సమాచారం. తొలుత ఏడాదికి లక్ష వాహనాలు తయారి సామర్థ్యంతో ఈ ప్లాంట్‌ను అందుబాటులోకి తీసుకురానున్నాయని తెలుస్తోంది. ఏడు దశాబ్దాల క్రితం హిందుస్థాన్‌ మోటార్స్‌ భారత్‌లో అంబాసిడర్‌ కార్ల ఉత్పత్తిని ప్రారంభించింది. 1960-70 దశకాల్లో ఒక వెలుగు వెలిగింది. భారత రోడ్లపై అంబాసిడర్‌ వాహనాల ఆధిపత్యం అంతా, ఇంత కాదు. కాగా 1980లో మారుతి 800 రాక అంబాసిడర్‌ అమ్మకాలను భారీగా దెబ్బతీసింది. ఎంతగా అంటే 1980 మధ్యకాలంలో 24,000 అంబాసిడర్‌ వాహన విక్రయాలు నమోదు కాగా, 2013-14 నాటికి విక్రయాలు 2,500 యూనిట్ల స్థాయికి పడిపోయాయి. భారత్‌లో క్రమంగా అంబాసిడర్‌ విక్రయాలు పడిపోవడంతో 2014లో తయారీని నిలిపివేశారు.
మీ స్నేహితులకు రికమెండ్ చెయ్యండి